Այսօր հրավիրված մամուլի ասուլիսի ընթացքում, պատասխանելով հարցին՝ ոչ վաղ անցյալում հնչած տեսակետների համաձայն, արդյո՞ք հնարավոր է Հասմիկ Պապյանին տեսել Մշակույթի նախարարի պաշտոնում, աշխարհահռչակ օպերային երգչուհին ասաց. «Նման հավակնություններ չունեմ: Իմ բոլոր հնարավոր հավակնություններն ու փառասիրությունը բազմաթիվ անգամներ իրեն լիարժեք կերպով հագուրդ տալու հնարավորություն է ունեցել աշխարհի ամենատարբեր ու հեղինակավոր օպերային բեմերում: Թե ինչպիսին կլինի իմ դերակատարությունը նոր պետականաշինության գործում, ամենայն անկեղծությամբ հավաստիացնում եմ՝ պատրաստ եմ ցանկացած ձևով նպաստել մեր մշակույթի զարթոնքին՝ կլինի անհատական դասերի կամ խորհուրդների ձևով, կամ Օպերային թատրոնի ներկայացումների ներգրավվածությամբ, կարևոր չէ: Ես պատրաստ եմ իմ փորձառությունը որևէ կերպով փոխանցել մեր երիտասարդներին»: